

Tartalomjegyzék

[1. Az EMGA 2018. évi költségvetési eljárása 2](#_Toc534637745)

[2. Az EMGA-hoz rendelt címzett bevételek 2](#_Toc534637746)

[3. Az EMGA 2018. évi költségvetésének ideiglenes végrehajtására vonatkozó észrevételek 3](#_Toc534637747)

[3.1. Piaci intézkedések 4](#_Toc534637748)

[3.1.1. Gyümölcs és zöldség 4](#_Toc534637749)

[3.1.2. Szőlészeti-borászati termékek 4](#_Toc534637750)

[3.1.3. Tej és tejtermékek 4](#_Toc534637751)

[3.1.4. Sertéshús, tojás, baromfi, méhészet és egyéb állati termékek 4](#_Toc534637752)

[3.1.5. Iskolai programok 4](#_Toc534637753)

[3.2. Közvetlen kifizetések 4](#_Toc534637754)

[3.2.1. Termeléstől független közvetlen kifizetések 5](#_Toc534637755)

[3.2.2. Egyéb közvetlen kifizetések 5](#_Toc534637756)

[3.3. Mezőgazdasági kiadások pénzügyi ellenőrzése 5](#_Toc534637757)

[4. Az EMGA-hoz rendelt címzett bevételek végrehajtása 5](#_Toc534637758)

[5. Következtetések 5](#_Toc534637759)

|  |  |
| --- | --- |
| 1. melléklet: | Az EMGA-előirányzatok ideiglenes felhasználása 2018. december 31-ig |

# Az EMGA 2018. évi költségvetési eljárása

Az EU 2018. évi költségvetését az Európai Parlament 2017. november 30-án fogadta el. A költségvetésben az Európai Mezőgazdasági Garanciaalap (EMGA) számára a közvetlen kifizetések és a piaci intézkedések céljára elkülönített kötelezettségvállalási és kifizetési előirányzatok összege 43 235 millió EUR-t, illetve 43 189 millió EUR-t tett ki.

A kötelezettségvállalási és a kifizetési előirányzatok közötti eltérés annak tudható be, hogy bizonyos, közvetlenül a Bizottság által végrehajtott intézkedések esetében differenciált előirányzatokat alkalmaznak. Ezek főként a mezőgazdasági termékek promóciójára irányuló, valamint a szakpolitikai stratégiával és koordinációval összefüggő intézkedésekhez kapcsolódnak.

# Az EMGA-hoz rendelt címzett bevételek

Az 1306/2013/EU rendelet 43. cikkében foglalt rendelkezések alapján a számlaelszámolási és a megfelelőségi vizsgálatra vonatkozó határozatok szerinti pénzügyi kiigazításokból és szabálytalanságokból eredő bevételek az EMGA-kiadások finanszírozására fordítandó címzett bevételek.

Az említett rendelkezések értelmében a címzett bevételek az EMGA-ból fedezett bármely kiadás finanszírozására felhasználhatók. Amennyiben e bevételek egy részét nem használják fel az adott költségvetési évben, a fennmaradó összeg automatikusan átvezetésre kerül a következő költségvetési évre[[1]](#footnote-1).

A 2018. évi EMGA-költségvetés a következőket tartalmazza:

* a piaci intézkedésekhez és közvetlen kifizetésekhez kapcsolódó finanszírozási igények Bizottság általi legfrissebb becslését,
* a költségvetési év során várhatóan befolyó címzett bevételek becslését,
* valamint az előző költségvetési évből rendelkezésre álló címzett bevételek egyenlegének átvezetését.

A Bizottság az EMGA 2018. évi költségvetési előirányzataira vonatkozó javaslatában figyelembe vette a várható összes címzett bevételt, és a 2018. évi költségvetésben a becsült szükségletek és a címzett bevételek becsült összege közötti különbözet összegét igényelte előirányzatként. A költségvetési hatóság elfogadta a várható címzett bevételek figyelembevételével összeállított EMGA-költségvetést.

A 2018. évi költségvetés kidolgozásakor a Bizottság a rendelkezésre álló címzett bevételek összegét 1 475,9 millió EUR-ra becsülte. Ez a következőkből tevődik össze:

* a 2018. költségvetési év során várhatóan befolyó címzett bevételek, melyek becsült összege 865,9 millió EUR (733,9 millió EUR a megfelelőségi vizsgálatokból eredő pénzügyi kiigazításokból és 132 millió EUR a szabálytalanságokból);
* a címzett bevételek 2017-ről 2018-ra átvezetendő összege, amely a becslés szerint 610 millió EUR.

A Bizottság az 1 475,9 millió EUR-ra becsült címzett bevételt a következő programok céljaira irányozta elő:

* 400 millió EUR-t a gyümölcs- és zöldségágazatban működő termelői szervezetek működési alapjaira,
* 1 075,9 millió EUR-t az alaptámogatási rendszerre.

E programokra vonatkozóan az elfogadott előirányzatok és címzett bevételek együttes összege a következő:

* 872 millió EUR a gyümölcs- és zöldségágazatban működő termelői szervezetek működési alapjai, és
* 17 402 millió EUR az alaptámogatási rendszer esetében.

A 2018. évi költségvetés ideiglenes végrehajtását bemutató mellékletben a gyümölcs- és zöldségágazatra és a termeléstől független közvetlen kifizetésekre vonatkozó költségvetési előirányzatok jogcímcsoportonként megadott számadatai nem veszik figyelembe a fent említett címzett bevételeket. E számadatok a szóban forgó jogcímcsoportok tekintetében elfogadott előirányzatoknak felelnek meg, amelyek összege 531,8 millió EUR-t, illetve 34 309,1 millió EUR-t tesz ki.

Az e jogcímcsoportokhoz rendelt címzett bevételeket beszámítva a 2018. évi költségvetésben szereplő teljes tervezett előirányzat összege a gyümölcs- és zöldségágazat esetében 931,8 millió EUR, a termeléstől független közvetlen kifizetések esetében pedig 35 385 millió EUR.

# Az EMGA 2018. évi költségvetésének ideiglenes végrehajtására vonatkozó észrevételek

Ez a jelentés az EMGA 2018. évi költségvetésének ideiglenes végrehajtását mutatja be. Mellékletében további részletek találhatók. A 43 926,6 millió EUR teljes kiadási összeg elsősorban a tagállamok által 2017. október 16. és 2018. október 15. között bejelentett, megosztott irányítás alá tartozó EMGA-kiadásokat, valamint a költségvetési év során a havi visszatérítésekre vonatkozóan elrendelt csökkentéseket foglalja magában. Tartalmazza továbbá a közvetlen irányítás keretében 2018. december 31-ig várhatóan még felmerülő kiadások becsült összegét, amely körülbelül 15,6 millió EUR-t tesz ki.

Az alábbiakban rövid magyarázat olvasható azokra a költségvetési jogcímcsoportokra vonatkozóan, amelyek esetében a legjelentősebb az eltérés a ténylegesen felmerült kiadások és a 2018. évi költségvetésben szereplő előirányzatok között.

## Piaci intézkedések

A mezőgazdasági piacokon végrehajtott intervenció céljára felhasznált előirányzatok összege 351,3 millió EUR-val magasabb volt a vártnál. A felhasznált összeg tartalmazza a közvetlen irányítás keretében promóciós intézkedésekre 2018. december 31-ig még kifizetendő kiadások becsült összegét, ami 6,4 millió EUR. A gyümölcs- és zöldségágazati intézkedésekhez rendelt 400 millió EUR címzett bevételt figyelembe véve ugyanakkor 48,7 millió EUR összegű alulteljesítés (–1,8 %) figyelhető meg.

### Gyümölcs és zöldség

A 333,3 millió EUR látszólagos túllépés nem veszi figyelembe az ágazathoz rendelt címzett bevételt. E bevétel beszámítása esetén 66,7 millió EUR összegű alulteljesítés esete áll fenn (lásd a melléklet (\*) lábjegyzetét). Ez főként arra vezethető vissza, hogy egyes tagállamokban a termelői szervezetek operatív programjai számára kevesebb kifizetés történt.

### Szőlészeti-borászati termékek

E jogcímcsoport végső felhasználása – elsősorban az egyes tagállamokban a vártnál alacsonyabb összegben teljesített kifizetések miatt 89,9 millió EUR-os alulteljesítést mutat.

### Tej és tejtermékek

A tejágazati 167 millió EUR-s túllépés a sovány tejpor veszteséges értékesítésével és főként a soványtejpor-készletek értékének év végi csökkenésével magyarázható.

### Sertéshús, tojás, baromfi, méhészet és egyéb állati termékek

Az előző években ez a jogcímcsoport a méhészettel és a sertéshúságazati intézkedésekkel kapcsolatos kiadásokat foglalt magában. 2018-ban a jogcímcsoport a méhészet támogatását és az állatbetegségekkel kapcsolatos rendkívüli piactámogatási intézkedéseket finanszírozza. A végrehajtás módozatai ezért ebben az évben eltérnek az előző évek módozatai alapján várt profiltól. Az e költségvetési jogcímcsoporthoz kapcsolódó kiadások összege 31,1 millió EUR-val alacsonyabb lett a költségvetésben előirányzott összegnél, különösen azért, mert a tagállamok által kivételes támogatási intézkedések céljára bejelentett kiadások végső összege elmaradt a költségvetésben előirányzottól.

### Iskolai programok

A 2017/2018-as tanévtől a korábban különálló iskolagyümölcs- és iskolatejprogramok összeolvadtak. A 05 02 18. költségvetési jogcímcsoport kiadási profilja az egyes korábbi iskolai programok végrehajtási módozatai alapján került kialakításra. Az év végén az e költségvetési jogcímcsoporthoz kapcsolódó kiadások összege 32,2 millió EUR-val alacsonyabb lett a költségvetésben előirányzott összegnél.

## Közvetlen kifizetések

A közvetlen kifizetések címén teljesített kiadások 845,6 millió EUR-val haladták meg a költségvetési előirányzatokat. Az alcímhez rendelt címzett bevételt figyelembe véve (lásd még a fenti 2. pontot) a végrehajtás nagyon közel áll a tervezetthez (– 230,3 millió EUR, illetve csupán – 0,6 %).

### Termeléstől független közvetlen kifizetések

A bejelentett kiadások 995,7 millió EUR-val meghaladják a költségvetésbe felvett előirányzatokat. Az e jogcímcsoporthoz rendelt címzett bevételt (1 075,9 millió EUR) figyelembe véve a végrehajtás szintje csaknem megegyezik a költségvetési előirányzattal (– 80,2 millió EUR); lásd a mellékletben a (\*)-gal jelölt lábjegyzetet.

### Egyéb közvetlen kifizetések

Az egyéb közvetlen kifizetések címén teljesített végleges kiadások megközelítették a profilt (–150,0 millió EUR). Különösen a mezőgazdasági kistermelői támogatási rendszer esetében voltak a kifizetések a vártnál alacsonyabbak. Ugyanakkor a termeléstől függő önkéntes támogatási rendszerrel összefüggő kiadások a tervezettnél magasabban voltak.

## Mezőgazdasági kiadások pénzügyi ellenőrzése

A 05 07 költségvetési alcím esetében 44,9 millió EUR alulteljesítés figyelhető meg, főként azért, mert a 05 07 02 költségvetési sor (Jogviták rendezése) keretében az Európai Unió Bíróságának C-585/15 sz. ügyében (Tirlemontoise-ügy) egy jelentős összeg bejelentésére várhatóan 2018 helyett 2019-ben kerül sor.

# Az EMGA-hoz rendelt címzett bevételek végrehajtása

A mellékletből kitűnik, hogy a 2018-ban végül ténylegesen rendelkezésre álló címzett bevételek teljes összege 1 598,2 millió EUR.

A becsült összegekhez képest a záróelszámolásból eredő bevétel 125,5 millió EUR-val több volt, a pénzügyi szabálytalanságokból eredő végső összeg pedig szinte megegyezett a várakozásokkal (– 0,4 millió EUR). Némi fennmaradó bevétel került elkönyvelésre a tejtermelők által fizetendő megemelt lefölözésből (3,9 millió EUR).

A bevétel fel nem használt része átvezetésre kerül a 2019. pénzügyi évre az arra az évre eső EMGA-kiadásoknak a finanszírozása céljából.

# Következtetések

A 2018. évi EMGA-költségvetés előzetes kiadásai – amelyek magukban foglalják a Bizottság által közvetlen irányítással végrehajtott tevékenységek 2018. december 31-ig felmerülő becsült költségét – az elfogadott költségvetési előirányzatokhoz képest 1 152 millió EUR túllépést mutatnak. Ezt a túllépést a rendelkezésre álló, 1 598 millió EUR összegű címzett bevételek fedezik.

A válságokra képzett tartalékot (459,5 millió EUR) nem mobilizálták 2018-ban. A 2018-ban alkalmazott pénzügyi fegyelem összege rendelkezésre fog állni az előirányzatok 2019-re való átvitelére a közvetlen kifizetések kedvezményezetteknek történő visszatérítése céljából.

Az év végi kiigazítások és az előirányzatok átcsoportosítása kis mértékben még befolyásolhatja a 2019-re átkönyvelendő címzett bevételek végső összegét. Ez a 2019-re átkönyvelendő végső összeg a 2019. évi költségvetésre vonatkozó egyeztetési eljárás keretében végzett becslések szerint 444 millió EUR-t tesz ki.

1. Az Unió általános költségvetésére alkalmazandó pénzügyi szabályokról szóló (EU, Euratom) 2018/1046 európai parlamenti és tanácsi rendelet 12. cikke (4) bekezdésének b) pontja értelmében a belső címzett bevételeknek megfelelő előirányzatokat kizárólag a következő pénzügyi évre lehet átvinni. Ezért a hatékony és eredményes költségvetési gazdálkodás érdekében ezek a címzett bevételek általában elsőként, az érintett költségvetési jogcímcsoport elfogadott előirányzatainak felhasználását megelőzően kerülnek felhasználásra. [↑](#footnote-ref-1)